ไทยพาณิชย์ชี้ทองคำดันส่งออกบวก
ศูนย์วิจัยเศรษฐกิจและธุรกิจ ไทยพาณิชย์ เตือนอย่าหลงภาพลวงตาตัวเลขส่งออกบวกจากทองคำ แต่การส่งออกแท้จริงยังไม่ฟื้น
24 ต.ค. 2555

ศูนย์วิจัยเศรษฐกิจและธุรกิจ ไทยพาณิชย์ เตือนอย่าหลงภาพลวงตาตัวเลขส่งออกบวกจากทองคำ แต่การส่งออกแท้จริงยังไม่ฟื้น
ศูนย์วิจัยเศรษฐกิจและธุรกิจ ธนาคารไทยพาณิชย์ วิเคราะห์สถานการณ์การส่งออกเดือน ก.ย. ที่กลับมาขยายตัวเป็นบวกได้ 0.2% เป็นผลจากการส่งออกทองคำ ที่เพิ่มขึ้นจากเดือนเดียวกันของปีที่แล้วถึง 1,592 ล้านเหรียญสหรัฐฯ หรือขยายตัว 1,705%  และเพิ่มขึ้นจากเดือนก่อนหน้าถึง 515 ล้านเหรียญสหรัฐฯ คิดเป็น 44% โดยส่วนใหญ่เป็นการส่งออกไปยังสวิตเซอร์แลนด์  ซึ่งการส่งออกทองคำที่ขยายตัวมากส่งผลให้มูลค่าการส่งออกโดยรวมกลับมาขยายตัวได้ แต่หากตัดหมวดทองคำออก มูลค่าการส่งออกยังหดตัว 7.5%
นอกจากนี้ การค้ากับตลาดอาเซียนและจีนยังไม่ดีขึ้น มูลค่าการส่งออกไปอาเซียนในเดือนก.ย.อยู่ที่ 4,530 ล้านเหรียญสหรัฐฯ ทรงตัวใกล้เคียงกับมูลค่าการส่งออกของเดือนก่อนหน้าที่ 4,540 ล้านเหรียญสหรัฐฯ ขณะที่การส่งออกไปจีนอยู่ที่ 2,140 ล้านเหรียญสหรัฐฯ ลดลงจาก 2,340 ล้านเหรียญสหรัฐฯ ในเดือนก่อนหน้า โดยสินค้ากลุ่มอิเล็กทรอนิกส์ยังคงได้รับผลกระทบต่อเนื่อง ส่วนการส่งออกไปยุโรป สหรัฐฯ และญี่ปุ่น ปรับตัวดีขึ้นจากเดือนก่อนหน้า
ด้านการนำเข้าปัจจัยการผลิตลดลงตามภาคการผลิตที่ชะลอตัว มูลค่าการนำเข้าลดลง1,140 ล้านเหรียญสหรัฐจากเดือนก่อนหน้า ซึ่งเป็นผลจากการลดการนำเข้าสินค้าทุนและสินค้าวัตถุดิบและกึ่งสำเร็จรูปเกือบทั้งหมด ดังนั้น การส่งออกและภาคการผลิตเพื่อส่งออกที่ชะลอตัว เป็นเหตุให้ความต้องการสินค้านำเข้าที่เป็นปัจจัยการผลิตลดลงติดต่อกันเป็นเดือนที่สอง
ทั้งนี้ หากไม่รวมทองคำ ไทยยังขาดดุลการค้า มูลค่าการส่งออกและนำเข้าจะอยู่ที่ 1.910 และ 1.92 หมื่นล้านเหรียญสหรัฐฯ ตามลำดับ และการขาดดุลการค้าจะอยู่ที่ 152 ล้านเหรียญสหรัฐฯ
ศูนย์วิจัยเศรษฐกิจและธุรกิจ ธนาคารไทยพาณิชย์ ระบุว่า ต้องจับตามองประเทศคู่ค้าในภูมิภาคเอเชียควบคู่ไปกับสถานการณ์ในยุโรป โดยเฉพาะประเทศในกลุ่มอาเซียนที่มีความสำคัญต่อห่วงโซ่การผลิตสินค้าอิเล็กทรอนิกส์ และภาคอุตสาหกรรมของจีน ซึ่งหากยังชะลอตัวจะส่งผลกระทบต่อสินค้าหมวดเคมีภัณฑ์ เม็ดพลาสติก และวัตถุดิบ เป็นต้น นอกจากนี้ ยังต้องติดตามสถานการณ์ในยุโรปในช่วง 1-2 เดือนข้างหน้า โดยเฉพาะการพิจารณาต่ออายุการให้ความช่วยเหลือทางการเงินแก่กรีซที่ยังไม่ได้ข้อยุติและอุปสงค์ภายในยูโรโซนที่ยังหดตัวต่อเนื่องและยังไม่มีแนวโน้มดีขึ้น
ทั้งนี้ กระทรวงพาณิชย์ รายงานมูลค่าการส่งออกของไทยเดือนกันยายนอยู่ที่ 2.07 หมื่นล้านเหรียญสหรัฐฯ ขยายตัว 0.2% ขณะที่มูลค่าการนำเข้าอยู่ที่ 1.96 หมื่นล้านเหรียญสหรัฐฯ หดตัว 7.7% ส่วนดุลการค้าเกินดุล 1,153 ล้านเหรียญสหรัฐฯ